山石榴寄元九
作者：白居易
朝代：唐

paragraphs: 山石榴，一名山躑躅，一名杜鵑花。
杜鵑啼時花撲撲，九江三月杜鵑來，一聲催得一枝開。
江城上佐閑無事，山下斸得廳前栽。
爛熳一闌十八樹，根株有數花無數。
千房萬葉一時新，嫩紫殷紅鮮麴塵。
淚痕裛損燕支臉，剪刀裁破紅綃巾。
謫仙初墮愁在世，姹女新嫁嬌泥春。
日射血珠將滴地，風飜火燄欲燒人。
閑折兩枝持在手，細看不似人間有。
花中此物似西施，芙蓉芍藥皆嫫母。
奇芳絕豔別者誰，通州遷客元拾遺。
拾遺初貶江陵去，去時正值青春暮。
商山秦嶺愁殺君，山石榴花紅夾路。
題詩報我何所云，苦云色似石榴帬。
當時叢畔唯思我，今日闌前只憶君。
憶君不見坐銷落，日西風起紅紛紛。